钦定古今图书集成/明伦汇编/官常典/第367卷 > 源师
## 钦定古今图书集成/明伦汇编/官常典/第367卷 > 源师

按《隋书》本传，“师字践言，河南雒阳人也。父文宗，有重
名于齐，开皇初，终于莒州刺史。师早有声望，起家司
空府参军事，稍迁尚书左外兵郎中，又摄祠部。后属
孟夏，以龙见请雩，时高阿那肱为相，谓真龙出见，大
惊喜，问龙所在，师整容报曰：‘此是龙星初见，依礼当
雩祭郊坛，非谓真龙别有所降’。阿那肱忿然作色曰：
‘何乃干知星宿’！”祭竟不行。师出而窃叹曰：“国家大事，
在祀与戎，礼既废也，何能久乎？齐亡无日矣！”七年，周
武帝平齐，授司赋上士。高祖受禅，除魏州长史。入为
尚书考功侍郎，仍摄吏部。朝章国宪，多所参定。十七
年，历尚书左右丞，以明干著称。时蜀王秀颇违法度，
乃以师为益州总管司马。俄而秀被征，秀恐京师有
变，将谢病不行。师数劝之，不可违命。秀作色曰：“此是
我家事，何预卿也？”师垂涕对曰：“师荷国厚恩，忝参府
幕，僚吏之节，敢不尽心。但比年以来，国家多故，秦孝
王寝疾，奄至薨殂，庶人二十年太子相次沦废。圣上
之情，何以堪处！而有敕追王，已淹时月，今乃迁延未去，百姓不识王心，傥生异议，内外疑骇。发雷霆之诏，
降一介之使，王何以自明？愿王自计之。”秀乃从征。秀
废之后，益州官属多相连坐，师以此获免。后加仪同
三司。炀帝即位，拜大理少卿。帝在显仁宫，敕宫外卫
士，不得辄离所守。有一主帅，私令卫士出外，帝付大
理绳之。师据律奏徒，帝令斩之。师奏曰：“此人罪诚难
恕，若陛下初便杀之，自可不关文墨。既付有司，义归
恒典。脱宿卫近侍者更有此犯，将何以加之？”帝乃止。
转刑部侍郎。师居职强明，有口辨，而无廉平之称。未
几，卒官。有子崑玉。